text: 19 vil ikke forlade flygtningetog
  07 september 2015 kl. 16.41
  Der er fortsat 19 flygtninge i toget ved Rødekro, som ikke ønsker at forlade toget. Dialog er vejen frem, siger Syd- og Sønderjyllands Politi.
  Dialogen kører stadig mellem flygtninge, tolke og politiet i toget i Rødekro, hvor omkring 100 flygtninge her til morgen blev stoppet. Størstedelen har her til aften forladt toget og er indlogeret på en skole i Frøslev, men der sidder fortsat 19 flygtninge, som ikke ønsker at forlade toget.
  - Vi taler med dem meget tålmodigt og har tolke med. Det gælder jo om at overbevise dem om, at rejsen er slut, og at vi skal have dem registreret, siger Hans Roost, der er linjechef i Syd- og Sønderjyllands Politi, til TV SYD.
  Hans Roost understreger samtidig, at man ikke vil rømme toget.
  - Vi vil ikke begynde at bruge nogen som helst former for magt i den her situation, fortæller han.
  Det er derfor stadig uklart, hvornår de sidste 19 forlader toget.
  OPDATERET: Toget kører retur til Padborg, fordi det på nuværende tidspunkt generer den øvrige togtrafik i Rødekro. Der er dog fortsat 19 flygtninge i toget.
  OPDATERET: Toget er nu ankommet til Padborg. Der er fortsat flygtninge i det.
  Hør her hvad Hans Roost tidligere i dag sagde om, at der er flere flygtninge, der ikke vil forlade toget (Varighed: 00:27 min.).
  